CELEX: 62011TN0596
Language: el
Date: 2011-11-24 00:00:00
Title: Υπόθεση T-596/11: Προσφυγή της 24ης Νοεμβρίου 2011 — Bricmate κατά Συμβουλίου

28.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 25/63
            
         
      Προσφυγή της 24ης Νοεμβρίου 2011 — Bricmate κατά Συμβουλίου
      (Υπόθεση T-596/11)
      (2012/C 25/120)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Bricmate AB (Στοκχόλμη Σουηδία) (εκπρόσωποι: C. Dackö, A. Willems και S. De Knop, δικηγόροι)
      
         Καθού: Συμβούλιο της Ευρωπαϊκής Ένωσης
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να κηρύξει την προσφυγή παραδεκτή,
               
            
                  —
               
               
                  να ακυρώσει τον εκτελεστικό κανονισμό (ΕΕ) 917/2011 του Συμβουλίου, της 12ης Σεπτεμβρίου 2011, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας (ΕΕ 2011, L 238, σ. 1), καθόσον έχει εφαρμογή στην προσφεύγουσα,
               
            
                  —
               
               
                  να καταδικάσει το καθού στα δικαστικά έξοδα,
               
            
                  —
               
               
                  σε περίπτωση απορρίψεως της προσφυγής ως απαράδεκτης ή ως αβάσιμης, να κρίνει ότι έκαστος διάδικος φέρει τα έξοδά του.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, η προσφεύγουσα προβάλλει δύο λόγους ακυρώσεως.
      
                  1)
               
               
                  Ο πρώτος λόγος αφορά
                  
                              —
                           
                           
                              πλάνη περί τα πράγματα και πρόδηλη πλάνη εκτιμήσεως ως προς την ανάλυση της ζημίας και του αιτιώδους συνδέσμου και, περαιτέρω, παραβίαση, εκ μέρους της Ευρωπαϊκής Επιτροπής και του Συμβουλίου (στο εξής, από κοινού: θεσμικά όργανα), της αρχής της επιμέλειας και παράβαση των άρθρων 3, παράγραφος 2, και 3, παράγραφος 6, του κανονισμού (ΕΚ) 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (στο εξής: βασικός κανονισμός αντιντάμπινγκ) (ΕΕ 2009, L 343, σ. 51), διότι παρέλειψαν να εξετάσουν αντικειμενικώς τους ισχυρισμούς ότι τα παρασχεθέντα από την Eurostat στοιχεία ήταν ανακριβή·
                           
                        
            
                  2)
               
               
                  Ο δεύτερος λόγος αφορά
                  
                              —
                           
                           
                              έλλειψη αιτιολογίας, προσβολή των δικαιωμάτων άμυνας και, περαιτέρω, παράβαση του άρθρου 17 του βασικού κανονισμού αντιντάμπινγκ, ως προς τις διαφορές στο επίπεδο επεξεργασίας μεταξύ των κεραμικών πλακιδίων από την Κίνα και των παραχθέντων ενός της ΕΕ.